梅尧臣
依韵和达观禅师赠别
平生少壮日，百事牵於情。
今年辄五十，所向唯直诚。
既不慕富贵，亦不防巧倾。
宁为目前利，宁爱身後名。
文史玩朝夕，操行蹈群英。
下不以傲接，上下以意迎。
众人欣立异，此心常自平。
譬如先後花，结实秋共成。
赵壹虽空囊，郑子岂其卿。
二人贫且隐，高誉动天京。
我迹固尚贱，我道未尝轻。
力遵仁义涂，曷畏万里程。
安能苟荣禄，扰扰复营营。
近因丧已除，偶得存余生。
强欲活妻子，勉焉事徂征。
徂征江浦上，鸥鸟莫相惊。